

ПРИЛОЖЕНИЕ 1

**Неизчерпателен списък на възможните форми на дейностите   
по член 7, параграф 2, първата алинея, букви а), б) и г)**

Дейностите по член 7, параграф 2, първата алинея, букви а), б) и г) може да бъдат под следните форми (но не само):

а) За срещите и подобните събития по конкретни поводи:

* семинари и работилници, обичайно с участието на всички държави, по време на които се правят представяния и участниците осъществяват усилени обсъждания и дейности по определена тема;
* работни посещения, организирани с цел да се даде възможност на служителите да придобият или повишат експертния опит или знанията си в областта на данъчната политика;
* присъствие в административните служби и участие в административните разследвания;

б) За структурираното сътрудничество:

* проектни групи, които обикновено са съставени от ограничен брой държави и действат в рамките на ограничен срок за постигането на предварително определена цел с точно определен резултат, включително съгласуване или сравнителен анализ;
* работни групи, т.е. структурирани форми на сътрудничество, които са временни или постоянни и обединяват експертен опит за изпълнение на задачи в определени области или за извършване на оперативни дейности, евентуално с помощта на услуги за сътрудничество в режим „на линия“, административна помощ и инфраструктурни съоръжения и оборудване;
* многостранни или паралелни проверки, състоящи се в съгласувано проверяване на данъчното положение на едно или повече свързани данъчно задължени лица, организирано от две или повече държави, сред които най-малко две държави членки, с общи или допълващи се интереси;
* съвместни ревизии, състоящи се в съгласувано проверяване на данъчното положение на едно или повече свързани данъчно задължени лица от страна на един екип ревизиращи лица от две или повече държави, сред които най-малко две държави членки, с общи или допълващи се интереси;
* всякаква друга форма на административно сътрудничество, установена с Директива 2011/16/ЕС, Регламент (ЕС) 904/2010, Регламент (ЕС) 389/2012 или Директива 2010/24/ЕС;

г) За дейностите по изграждане на компетентностите и способностите на служителите:

* съвместно обучение или разработване на електронно обучение, с което да се подпомогнат необходимите професионални умения и знания по данъчните въпроси;
* техническа помощ, предназначена за усъвършенстване на административните процедури, повишаване на административния капацитет и подобряване на работата и дейността на данъчните администрации чрез въвеждане и споделяне на добри практики.

ПРИЛОЖЕНИЕ 2

**Показатели**

Конкретна цел: подпомагане на данъчната политика, данъчното сътрудничество и изграждането на административния капацитет, в т.ч. компетентностите на служителите и разработването и експлоатацията на европейските електронни системи.

**1. Изграждане на административния капацитет, способностите на служителите и ИТ капацитета:**

1. Индекс на прилагането и изпълнението на правото и политиката на Съюза (брой на дейностите по Програмата, организирани в тази област, и препоръки, издадени вследствие на тези дейности)
2. Индекс на обучението (използвани модули за обучение; брой на служителите, преминали обучение; качествена оценка от участниците)
3. Разполагаемост на европейските електронни системи (като процент от времето)
4. Разполагаемост на общата комуникационна мрежа CCN (като процент от времето)
5. Опростени ИТ процедури за националните администрации и икономическите оператори (брой на регистрираните икономически оператори, брой на заявленията и брой на справките в различните електронни системи, финансирани по Програмата)

**2. Споделяне на знания и създаване на работни връзки:**

1. Индекс на надеждността на сътрудничеството (равнище на създадените работни връзки, брой на личните срещи, брой на групите за сътрудничество в режим „на линия“)
2. Индекс на най-добрите практики и указанията (брой на дейностите по Програмата, организирани в тази област; процент на данъчните администрации, които са се възползвали от работна практика или указание, установени с подкрепата на Програмата)